CELEX: 32010D0015(01)
Language: hu
Date: 2010-09-21 00:00:00
Title: 2010/574/EU: Az Európai Központi Bank határozata ( 2010. szeptember 21. ) az azon tagállamoknak nyújtott EFSF-kölcsönök kezelésérõl, amelyeknek a pénzneme az euro (EKB/2010/15)

28.9.2010   
            
            
               HU
            
            
               Az Európai Unió Hivatalos Lapja
            
            
               L 253/58
            
         AZ EURÓPAI KÖZPONTI BANK HATÁROZATA
   (2010. szeptember 21.)
   az azon tagállamoknak nyújtott EFSF-kölcsönök kezelésérõl, amelyeknek a pénzneme az euro
   (EKB/2010/15)
   (2010/574/EU)
   AZ EURÓPAI KÖZPONTI BANK IGAZGATÓSÁGA,
   tekintettel a Központi Bankok Európai Rendszere és az Európai Központi Bank Alapokmányára (a továbbiakban: a KBER Alapokmánya) és különösen annak 17., valamint 21. cikkére,
   mivel:
   
               (1)
            
            
               A KBER Alapokmánya 17. cikke értelmében az Európai Központi Bank („EKB”) műveletei végzése érdekében számlát nyithat hitelintézeteknek, közigazgatási intézményeknek és más piaci szereplőknek.
            
         
               (2)
            
            
               A KBER Alapokmányának 21.1. és 21.2. cikke alapján az EKB fiskális megbízottként tevékenykedhet az uniós intézmények, szervek vagy hivatalok vagy a tagállamok központi kormányzata, regionális vagy helyi közigazgatási szervei, egyéb közjogi testületei vagy közvállalkozásai részére.
            
         
               (3)
            
            
               Utalni kell az EFSF-keretmegállapodásra, mely azon tagállamok, amelyeknek a pénzneme az euro, és az Európai Pénzügyi Stabilitási Eszköz (European Financial Stability Facility, Société Anonyme, „EFSF”), egy Luxembourgban bejegyzett részvénytársaság között jött létre; a részvénytársaságnak azon tagállamok a részvényesei, amelyeknek a pénzneme az euro. Az EFSF-keretmegállapodás 2010. augusztus 4-én lépett hatályba és vált kötelezővé.
            
         
               (4)
            
            
               Az EFSF-keretmegállapodás és az EFSF szabályzatai szerint az EFSF-nek kölcsönkonstrukciós megállapodások (a továbbiakban: kölcsönkonstrukciós megállapodások) formájában finanszírozást kell nyújtania azon pénzügyi nehézségekkel küzdő tagállamok részére, amelyeknek a pénzneme az euro, és az Európai Bizottsággal politikai feltételeket tartalmazó egyetértési megállapodást kötöttek.
            
         
               (5)
            
            
               Az EFSF-keretmegállapodás 3. pontjának (5) bekezdése megállapítja, hogy az EFSF által azon tagállamok számára nyújtott kölcsönt, amelyeknek a pénzneme az euro, az EFSF-nek és az adott kölcsönző tagállamnak az EKB által a kölcsönkonstrukciós megállapodás céljából nyitott számláján keresztül kell folyósítani. Az EFSF-keretmegállapodás 12. pontjának (2) bekezdése szerint az EFSF szerződésben megbízhatja az EKB-t a kifizető ügynöki feladatok ellátásával, és kijelölheti az EKB-t az EFSF bank- és értékpapírszámláinak vezetésére.
            
         
               (6)
            
            
               A kölcsönkonstrukciós megállapodás működése érdekében szükséges az EKB-nál megnyitandó EFSF-készpénzszámlával kapcsolatos szabályok megállapítása,
            
         ELFOGADTA EZT A HATÁROZATOT:
   1. cikk
   Készpénzszámla megnyitása
   Az EKB az EFSF-keretmegállapodás szerint és a kölcsönkonstrukciós megállapodással összefüggésben az EFSF nevében készpénzszámlát nyit.
   2. cikk
   A készpénzszámlára történő fizetések elfogadása
   Az EKB kizárólag az EFSF nevében nyitott készpénzszámlára vagy készpénzszámláról történő fizetéseket fogadja el, amenynyiben e kifizetések a kölcsönkonstrukciós megállapodással kapcsolatban merülnek fel.
   3. cikk
   Az utasítások elfogadása és a készpénzszámlák kezelése
   Az EKB az EFSF nevében nyitott készpénzszámlával kapcsolatban kizárólag az EFSF vagy azon megbízottak utasításait fogadja el és teljesíti, akiket az EFSF-keretmegállapodás alapján az EFSF jelöl ki a képviseletében való eljárásra. Amennyiben megbízottat jelölnek ki, és az EFSF felkéri az EKB-t a megbízott elfogadására, a megbízott a következő tevékenységekkel kapcsolatban jár el: a) az EFSF nevében nyitott készpénzszámlával kapcsolatos utasítások adása, és b) ilyen számla kizárólagos és állandó kezelése.
   4. cikk
   A készpénzszámla egyenlege
   Az EFSF nevében nyitott készpénzszámlának a kölcsönkonstrukciós megállapodással kapcsolatos kifizetések megtörténtét követően nem lehet követel egyenlege, és az ilyen készpénzszámlára nem utalhatók át összegek azt a napot megelőzően, amelyen valamely kölcsönkonstrukciós megállapodással kapcsolatban kifizetést kell teljesíteni. Az EFSF nevében nyitott készpénzszámlának tartozik egyenlege egy időpontban sem lehet. Ezért az EFSF nevében nyitott készpénzszámláról az e számla követel egyenlegét meghaladóan nem lehet kifizetéseket végezni.
   5. cikk
   Kamatozás
   A fenti 4. cikk ellenére, ha az EFSF nevében nyitott készpénzszámlának egy üzleti napon túl követel egyenlege van, az EKB ezen egyenleg után a vonatkozó EKB betéti lehetőség kamatlábával megegyező kamatlábbal fizet kamatot a napok tényleges száma/360 szabály alkalmazásával. Az EKB által a készpénzszámlára fizetett kamatösszegeket a 2. cikk nem érinti.
   6. cikk
   Hatálybalépés
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Frankfurt am Mainban, 2010. szeptember 21-én.
      
         
            az EKB elnöke
         
         Jean-Claude TRICHET